নিজের জন্মদিনের মতো অন্যের জন্মদিনের প্রতিও আগ্রহ ছিলো তাঁর। রবীন্দ্রনাথ থেকে শাহীন রেজা- এই আগ্রহ থেকে বাদ যায়নি কেউ। বেশ ক’বার নিজ দায়িত্বে আমার জন্মদিন পালন করেছেন তিনি। কবিদের জন্মদিনে ছুটে গেছেন হৃদয়ের টানে। রেজাউদ্দিন স্টালিন, জাকির আবু জাফর, কামরুজ্জামান, এমনকি রুনু আঞ্জুমানের জন্মদিনেও মধ্যমনি হয়ে আলোকিত করেছেন আয়োজন স্থল। একের পর এক ঋদ্ধ কবিতার জন্ম দিয়ে যেভাবে সমৃদ্ধ করেছেন কবিতার জগত ঠিক সেভাবে উৎসাহ এবং উপকরণ যুগিয়ে কবিতা রচনায় উদ্বুদ্ধ করেছেন কবিকুলকেও।